b'\n_START_ARTICLE_\nPara-sol de paper oli\n_START_SECTION_\nHist\xc3\xb2ria\n_START_PARAGRAPH_\nSegons la llegenda, el para-sol va ser inventat per l\'esposa de Lu Ban, Yun Shi: "Part\xc3\xad la canya de bamb\xc3\xba en tires, les cobr\xc3\xad amb pells d\'animals, quan es tancava semblava un pal, quan s\'obria una tapa", per\xc3\xb2 els primers para-sols es feren de plomes, seda i d\'altres materials. Despr\xc3\xa9s de la invenci\xc3\xb3 del paper, la seda va ser substitu\xc3\xafda gradualment pel paper. No se sap amb certesa quan aparegueren els para-sols, per\xc3\xb2 en temps de la dinastia Tang ja havien arribat al Jap\xc3\xb3 i Corea. En temps de la dinastia Song reberen el nom de para-sols de paper verd i en temps de la dinastia Ming se\'n popularitz\xc3\xa0 l\'\xc3\xbas. Al Tiangong Kaiwu se\'n fa la seg\xc3\xbcent menci\xc3\xb3: "All\xc3\xa0 on el paraigua i el paper oli s\'enganxen hi ha un petit tros de paper pergam\xc3\xad". Shen Kuo al seu Mengxi Bitan tamb\xc3\xa9 en fa la seg\xc3\xbcent menci\xc3\xb3: "un nou paraigua cobreix per un dia" en refer\xc3\xa8ncia a l\'aleshores pr\xc3\xb2spera ind\xc3\xbastria de paraig\xc3\xbces de la regi\xc3\xb3 de Jiangnan a causa del seu clima pluj\xc3\xb3s. En nombroses obres liter\xc3\xa0ries com ara la llegenda de la Serp Blanca tamb\xc3\xa9 s\'hi poden trobar refer\xc3\xa8ncies als para-sols.'